**Najčastejšie otázky a odpovede k financovaniu 800 € odmien pre zamestnancov regionálneho školstva, ktorí sú financovaní zo štátneho rozpočtu**

1. **Bude odmena 800 € vyplatená zamestnancom každej štátnej, súkromnej, aj cirkevnej školy?**

Nárok na odmenu majú zamestnanci financovaní zo štátneho rozpočtu (ŠR) , ktorých zamestnávateľ postupuje pri odmeňovaní svojich zamestnancov podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov. Na základe uvedeného je potrebné zistiť u svojho zamestnávateľa, či postupuje pri odmeňovaní svojich zamestnancov podľa vyššie uvedeného zákona.

1. **Pracujem ako učiteľ v súkromnej materskej škole, ktorá je zaradená do siete škôl a školských zariadení SR. Vzťahujú sa tieto odmeny aj na pedagogických zamestnancov súkromných materských škôl?**

Nárok na odmenu majú zamestnanci financovaní zo ŠR, ktorých zamestnávateľ postupuje pri odmeňovaní svojich zamestnancov podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme... Na základe uvedeného je potrebné zistiť u svojho zamestnávateľa, či postupuje pri odmeňovaní svojich zamestnancov podľa vyššie uvedeného zákona.

1. **Som zamestnaná v MŠ na dobu neurčitú. V auguste sa vraciam do práce po rodičovskej dovolenke, ale od 1.5. 2025 už čerpám riadnu dovolenku. Mám nárok na 800 € odmenu?**

Ak ste neodpracovali v roku 2025 ani jeden deň, tak podľa Usmernenia úradu vlády SR a Ministerstva financií SR, nespĺňate podmienku pre vyplatenie odmeny, ktorá hovorí o vykonávaní práce v období od 1. januára 2025 do 31. mája 2025 aspoň v minimálnom rozsahu.

1. **Budú 800 € odmeny reálne vyplatené učiteľom v júnovej výplate v roku 2025?**

Vyplatenie odmeny je potrebné zrealizovať všetkým zamestnancom, ktorí spĺňajú podmienky uvedené v Usmernení úradu vlády SR a Ministerstva financií SR k podmienkam pre vyplatenie odmeny v sume 800 eur vo výplatnom termíne za mesiac máj 2025 (poukázané zamestnancom budú v prvej polovici júna 2025).

1. **Mám nárok na vyplatenie jednorazovej odmeny vo výške 800,- eur, ak som ako učiteľka štátnej materskej školy bola do 28. 02. 2025 na rodičovskej dovolenke a od 01. 03. 2025 som nastúpila späť na svoju pôvodnú pozíciu s tým, že prvé dva mesiace (od 01. 03. 2025 do 30. 04. 2025) som si čerpala zostatkovú dovolenku a od 01. 05. 2025 som nastúpila do práce už aj fyzicky?**

Ak ste vykonávali prácu v období od 01.05.2025 do 31.05.2025, podľa Usmernenia úradu vlády SR a Ministerstva financií SR, máte nárok na vyplatenie odmeny.

1. **Ako máme vyplatiť odmeny v prípade, že jedna zamestnankyňa išla na materskú dovolenku od 01. 03. 2025 – takže odrobila dva mesiace z roku 2025 a k 31.05.2025 je stále v pracovnom pomere, avšak od 01.03.2025 je na zástup prijatá ďalšia zamestnankyňa, ktorá odrobila za sledované obdobie 3 mesiace a tiež je stále k 31.05.2025 v pracovnom pomere?**

Nárok na odmenu majú tí zamestnanci, ktorých zamestnávateľ postupuje pri odmeňovaní svojich zamestnancov podľa zákona č. 553/2003 Z. z. financovaným zo štátneho rozpočtu. Ak je táto podmienka splnená a obe zamestnankyne reálne vykonávali prácu v sledovanom období aspoň v minimálnom rozsahu, odmena im patrí obom.

1. **Som pedagogický zamestnanec, učila som do 31.januára 2025,od 01.02.2025 som bola PN a od 17.04.2025 mám materskú dovolenku. Mám nárok na odmenu 800€?**

Vzhľadom na to, že ste v období od 01.01.2025 – 31.01.2025 ( v rámci sledovaného obdobia) pracovali, nárok na odmenu máte, pokiaľ Váš zamestnávateľ postupuje pri odmeňovaní svojich zamestnancov podľa zákona č. 553/2003 Z. z.

1. **Sme štátna základná škola, nový zamestnanec k nám nastúpil do pracovného pomeru k 01.04.2025 a jeho pracovný pomer končí, v rámci skúšobnej doby, k 31.05.2025. Prináleží odmena tomuto zamestnancovi?**

Áno, tomuto zamestnancovi prináleží odmena.

1. **Ako zriaďovateľ školy som nevstúpil do dohodovacieho konania a nedostaneme finančné prostriedky na vyplatenie 800 € odmien. Je škola v našej zriaďovateľskej pôsobnosti povinná vyplatiť 800 € odmeny, ak pri odmeňovaní svojich zamestnancov postupuje podľa zákona č. 553/2003 Z. z.? Máme možnosť dodatočne požiadať o tieto finančné prostriedky?**

V prvom rade je nevyhnutné vstúpiť do dohodovacieho konania. Následne ak škola vyplatí 800 € odmeny oprávneným zamestnancom, vyplní zúčtovací formulár, kde v časti „Pridelené finančné prostriedky“ uvedie „0“ a v časti „Skutočne vyplatené finančné prostriedky“ uvedie výšku reálne vyplatených finančných prostriedkov. Tento formulár zašlete vy ako zriaďovateľ regionálnemu úradu školskej správy (RÚŠS), do ktorého územnej pôsobnosti patríte. Ministerstvo poskytne finančné prostriedky až po celkovom spracovaní všetkých zúčtovaní.

1. **Má právo škola zamestnancovi, ktorý spĺňa podmienku trvania pracovného pomeru, financovania zo štátneho rozpočtu a ktorý vykonával prácu aspoň v minimálnom rozsahu, odmenu aj nevyplatiť?**

V súlade s Usmernením úradu vlády SR a Ministerstva financií SR zamestnávateľ **vyplatí** odmeny oprávneným zamestnancom.

1. **Čo ak školy vyplatia odmeny zamestnancom podľa skutočného počtu úväzkov k 31.05.2025 a finančné prostriedky, ktoré škole dostane ako preddavok na tieto odmeny (na základe prepočítaného počtu zamestnancov k 31.03.2025 ), nebudú postačovať na pokrytie odmien?**

Škola vyplní zúčtovací formulár, kde v časti „Pridelené finančné prostriedky“ uvedie pridelené finančné prostriedky a v časti „Skutočne vyplatené finančné prostriedky“ uvedie výšku reálne vyplatených finančných prostriedkov a následne zašle, prostredníctvom svojho zriaďovateľa, regionálnemu úradu školskej správy (RÚŠS), do ktorého územnej pôsobnosti jej zriaďovateľ patrí. Pokiaľ sú školou vyplatené finančné prostriedky vo vyššom objeme ako bol zaslaný preddavok, Ministerstvo poskytne finančné prostriedky až po celkovom spracovaní zúčtovaní.

1. **Prináleží odmena aj zamestnancom v rámci originálnych kompetencií (vychovávatelia ŠKD, zamestnanci ŠJ, zamestnanci ZUŠ, JŠ atď.)?**

Z rozpočtovej kapitoly Ministerstva školstva, výskumu, vývoja a mládeže Slovenskej republiky nebudú poskytované finančné prostriedky na 800 € odmeny zamestnancov, ktorí sú financovaní z výnosu dane z príjmov fyzických osôb, ktoré obce a samosprávne kraje dostávajú do svojho rozpočtu.

Poskytovanie 800 € odmien zamestnancom financovaným v rámci originálnych kompetencií upravuje materiál Ministerstva financií Slovenskej republiky č. UV-16625/2025, s názvom „Návrh na poskytnutie finančnej pomoci obciam a samosprávnym krajom na vyplatenie 800 eur odmeny pre zamestnancov v originálnych kompetenciách“, ktorý bol 28.05.2025 schválený na 91. schôdzi vlády Slovenskej republiky. Materiál je dostupný na <https://rokovania.gov.sk/RVL/Material/30831/1> To znamená, ak súčasťou ZŠ je aj ŠKD a ŠJ do zúčtovacieho formulára uvedie škola v časti skutočne vyplatené finančné prostriedky len tie finančné prostriedky, ktoré boli vyplatené zamestnancom financovaným z rozpočtovej kapitoly MŠVVaM SR (bez vychovávateľov ŠKD a zamestnancov ŠJ).

1. **Vzťahuje sa vyplácanie 800 € odmien aj na zamestnancov, ktorých mzda je hradená z Európskych štrukturálnych a investičných fondov?**

Podľa Usmernenia úradu vlády SR a Ministerstva financií SR k podmienkam pre vyplatenie odmeny v sume 800 eur, majú byť vyplatené všetkým zamestnancom pri výkone práce vo verejnom záujme k zamestnávateľom, ktorí pri odmeňovaní postupujú podľa zákona č. 553/2003 Z. z., na ktorých by sa vzťahovala kolektívna zmluva vyššieho stupňa, ak by bola uzatvorená, okrem zamestnancov samospráv.

1. **Ako máme postupovať v prípade, že nám ako škole boli z MŠVVaM SR, v rámci poskytnutých finančných prostriedkov na účely vyplatenia 800 € odmien, napočítané vyššie odvody ako v skutočnosti máme pri niektorých našich zamestnancoch (dôchodcovia, ZŤP..)?**

RÚŠS poskytne zriaďovateľom škôl a školských zariadení vo svojej zriaďovateľskej pôsobnosti finančné prostriedky na účely vyplatenia 800 € odmien v takej výške, ako stanovilo a zverejnilo MŠVVaM SR v rozpise na <https://www.minedu.sk/dohodovacie-konanie-800--odmeny/>. Škola, alebo školské zariadenie po vyplatení 800 € odmien oprávneným zamestnancom financovaným z rozpočtovej kapitoly MŠVVaM SR (bez vychovávateľov ŠKD a zamestnancov ŠJ, ktorí sú financovaný z výnosu DPFO) uvedie v zúčtovacom formulári skutočne vyplatené finančné prostriedky vrátane odvodov.

Pokiaľ sú školám vyplatené finančné prostriedky v nižšom objeme ako bol zaslaný preddavok, MŠVVaM SR skráti preddavok až po spracovaní zúčtovaní finančných prostriedkov. Rozdiel bude potrebné vrátiť príslušnému regionálnemu úradu školskej správy.

1. **Pani učiteľka, ktorá pracuje v našej materskej škole, nastúpila od 8.1.2025 na materskú dovolenku a od 1.1.2025 do 7.1.2025 čerpala riadnu dovolenku.  Od 8.1.2025 som prijala novú učiteľku na zastupovanie počas MD. Chcem sa opýtať, ktorá z týchto dvoch učiteliek má nárok na 800 € odmenu­?**

V prípade, že hovoríme o učiteľkách, ktoré sú k 31.5.2025 v pracovnom pomere a pri ktorých sa pri odmeňovaní postupuje podľa zákona č. zákona č. 553/2003 Z. z., tak učiteľka, ktorá od 1.1.2025 do 7.1.2025 čerpala dovolenku a od 8.1.2025 je na materskej dovolenke, nespĺňa podmienku z Usmernenie  Úradu vlády Slovenskej republiky a Ministerstva financií Slovenskej republiky k podmienkam pre vyplatenie odmeny v sume 800 eur, ktorá hovorí, že odmeny budú vyplatené tým zamestnancom, ktorí v rozhodnom období vykonávali prácu aspoň v minimálnom rozsahu, a preto nemá nárok na 800 € odmenu.

Učiteľka, ktorá je v pracovnom pomere od 8.1.2025, na zastupovanie počas materskej dovolenky, má nárok na 800 € odmenu, ak v rozhodnom období vykonávala prácu aspoň v minimálnom rozsahu.

V súlade s Usmernením úradu vlády SR a Ministerstva financií SR zamestnávateľ vyplatí odmeny oprávneným zamestnancom.

Po vyplatení odmien oprávneným zamestnancom, financovaným z rozpočtovej kapitoly MŠVVaM SR, škola vyplní zúčtovací formulár, kde v časti „Pridelené finančné prostriedky“ uvedie pridelené finančné prostriedky a v časti „Skutočne vyplatené finančné prostriedky“ uvedie výšku reálne vyplatených finančných prostriedkov a  zašle, prostredníctvom svojho zriaďovateľa, regionálnemu úradu školskej správy, do ktorého územnej pôsobnosti jej zriaďovateľ patrí. Pokiaľ sú školou vyplatené finančné prostriedky vo vyššom objeme ako bol zaslaný preddavok, MŠVVaM SR poskytne finančné prostriedky až po celkovom spracovaní zúčtovaní. Pokiaľ boli školou vyplatené finančné prostriedky v menšom objeme, ako bol poskytnutý preddavok, potom je potrebné nepoužité finančné prostriedky vrátiť prostredníctvom zriaďovateľa na príslušný regionálny úrad školskej správy, podľa jeho pokynov.

1. **Akým spôsobom budú vykázané finančné prostriedky na 800 € odmenu poskytnuté pedagogickým, odborným a nepedagogickým zamestnancom v Súhrnnom štatistickom výkaze Škol(MŠVVaM SR)1-04?**

**Školy a školské zariadenia, ktorým boli poskytnuté finančné prostriedky na 800 € odmeny z rozpočtovej kapitoly MŠVVaM SR** podľa §8c zákona č.597/2003 Z. z. o financovaní prostredníctvom dohodovacieho konania, budú vykazovať tieto odmeny **na riadku školy alebo školského zariadenia** za **všetkých pedagogických, odborných a nepedagogických zamestnancov.** Odmeny teda nebudú vykazovať na riadkoch 131 alebo 231 za zamestnancov financovaných z EŠIF, ani nebudú vykázané v stĺpcoch C – L - nenormatívne FP.

**Školy (ZUŠ, JŠ) a školské zariadenia financované prostredníctvom podielových daní** budú vykazovať poskytnutú 800 € odmenu pre pedagogických, odborných a nepedagogických zamestnancov **na príslušnom riadku školského zariadenia, v ktorom boli poskytnuté.**